Setu penaos vez kontet gant Lanig Rouz ar pardon mut, a gase ar birchirinerien da chapel Intron Varia Kerzevot da zevezh Yaou Gamblit.     Dar Yaou Gamblit, ar yaou araok ar Sul Fask e oa ar chiz da zont da Kerzevot heb kaozeal.  Penn da benn an deiz, tud, merched kozh dreist-holl, en em haste war an hent trema ar chapel, o fenn stouet, o daoulagad war an douar evit non pas gwelet an traoù hag an dud a-hed an hent ; ur  gomz a zeui maez deus o beg : ar pardon yae da fall, o devezh oa kollet ha memes tout ar bloavezh, ha marteze o buhez !  A-benn  vezent e-barzh ar parkeier, a-dreñv ar chleuziou, mousoù yaouank a rae trouz, a hope dar merched a oa vont e-biou ar founusañ a challent, ha memes ar baotred a gaozee dezho pe deus o bugale pe deus o chêr, peotramant deus an amzer : ur gomz bennak e-giz : « brav eo an amzer », « kreñv eo an avel », « erru eo ar glav ». Ma challent lakat ur vaouez bennak da  respont, choarzhadeg ha plijadur e oa e-touez ar mousoù.  E-barzh Kerzevot, ar merched a rae ur bedenn e-barzh an iliz, ha goude veze dav ober tro ar vered war o fenn daoulin ; ur binijenn start ma oa brav an amzer ha sech ar geot, met ma oa glav ha gleb an douar, an dra-se rae un taol kaer, ha kalz tud yaouank, an devezh hiziv, ne vefent ket gouest dober kement-all. Goude e oa echuet ar binijenn, war hent ar gêr, an teodoù yae en dro, kalz tud a gemere evit o archant. Med evit un nebeut tud, ar re  yaouank ar peurvuiañ, an dra-se ne oa ket ken aes.  Ur familh tud deus ur gêr tost tre deus Kerzevot a yae trema ar chapel a-dreuz ar parkeier, war-lerch koan. An noz oa digouezhet, teñval e oa. En ul lammañ an traoñ deus ur chleuz, ur plachig yaouank pemzek vloaz a gouez e-touez ar pri war he fenn glin. Gast lavar ar verch en ur n em sevel en dro. Kerkent ar vamm a lavar : ken koulz eo deoch mont dar gêr bremañ, ne dalvez ket ar boan deoch mont da Gerzevot. Hag ar paour kaezh merch  he-unan dar gêr en ul leñvañ e-barzh an deñvalijenn. Ar rest deus ar familh : an tad, ar vamm hag ar vugale all, paotred ha merched betek Kerzevot evit echuiñ ar pardon. Met an dra a zo chomet evit din-me ur mister : evit petra komz ar vamm ne oa ket ur perched e-giz hini he merch ?  Un tammig a-raok Kerzevot, en ur zegouezhout war an hent bras, ar familh vihan en em gav gant ur vandennad tud, paotred ha merched yaouank ; trouz ebet, ur grenn didrouz, met en un taol, ur plach a zistamm da  choarzhin, ha diouzhtu an trouz bras e-touez ar re yaouank, trouz da veziñ klevet deus pell.  Hini ebet deus ar vugale en deus kredet digoriñ e veg, ar vamm ne denne ket he daoulagad kuit anezho. E Kerzevot oant bremañ, un hanter-eur e-barzh ar chapel, un hanter-eur all tro ar vered, ha goude en-dro trema ar gêr. Ar vugale war-eeun dan ti ; e-pad an amzer, ar vamm hag an tad dar chreier evit ober ur weladenn dal loened. Hanter-noz oa paseet. Ar vamm en ur zigoriñ an nor a wel he daou baotr o  kaozeal deus an daol voued gant an doaz vara ha plad ar chig-sall. Ar vamm da sevel he div vrech dal laez, ha lavaret : Intron Varia Kerzevot ! debriñ kig da wener ar groaz !     4 a viz Even 1975.